Ukonjärvi (Orivesi)

Maantietoa

Järven pinta-ala on 31 hehtaaria ja se on 2,0 kilometriä pitkä ja 450 metriä leveä. Järvi sijaitsee Siikanevan lounaispuolella sijaitsevalla mäkisellä ja järvisellä ylängöllä ja siinä on mäkien vuoksi paljon niemiä ja lahtia. Järvi hajoaa näiden vaikutuksesta osiin, joilla ei ole missään avointa järvenselkää. Vaikkä järvi onkin pitkä, ei mainittu leveys ole todellisuutta missään. Järven vesialue on leveimmillään vain 240 metriä. Järvellä on kaksi järvenosaa, joita yhdistävät Vasikkanienen lounaispuolella sijaitseva vain 20 metriä leveä salmi. Salmen eteläpuolella sijaitsee kilometrin pituinen lounaisosa ja pohjoispuolella kaksiosainen koillisosa. Koillisosan halkaisee 450 metriä pitkä Vasikkaniemi. Niemen länsipuolella on kapea ja 450 metriä pitkä lahti, jonne Ralakejärvi laskee. Niemen itäpuolelle jää järven koillispää, joka on yli 200 metriä leveä. Tämän itärannalle laskee Vähän Ukonjärven laskuoja.
Järvellä on kartan mukaan neljä saarta. Suurin saarista on Isosaari, joka on 200 metriä pitkä, 110 metriä leveä ja sen pinta-ala on 1,5 hehtaaria. Se sijaitsee järven lounaispäässä luusuan lahdensuulla. Muut kolme saarta sijaitsevat järven koillisosassa. Koivusaari on Vasikkaniemen edustalla ja se on läpimitaltaan 40 metriä oleva pyöreä saari. Vasikkaniemen itäpuolella sijaitsee Kuivapää, joka on 100 metriä pitkä ja 50 metriä leveä saari. Saaren koillispuolella sijaitsee neljäs saari, joka on pieni luoto.
Sen rantaviivan pituus on 7,7 kilometriä ja järven rannat ovat metsämaata. Järven ympäristön haja-asutus muodostuu vain vapaa-ajan asunnoista, joita on järvellä 14. Niille tulee tiet Hirsilän ja Kaanaan väliseltä yhdystieltä 14281. Järven lounaispäässä Kirveslahden pohjukassa olevan lahden yli kulkee Tampereen vastainen kuntaraja. Suurin osa järvestä jää kuitenkin Oriveden puolelle.

Vesistösuhteet

Järvi sijaitsee Kokemäenjoen vesistössä (vesistöaluetunnus 35) Längelmäveden ja Hauhon reittien valuma-alueen (35.7) Venehjoen valuma-alueella (35.74), jonka Enojärven valuma-alueeseen se kuuluu. Järven vedenpinnan korkeus on 162,4 metriä mpy.
Vasikkaniemen länsipuolelle laskee Ralakejärven laskuoja. Ojan valuma-alueella sijaitsee myös Pajulampi, Vääräjärvi, Pajulammi ja Ralakejärven lampi. Vähältä Ukonjärveltä saapuu laskuoja itärantaan, jonka valuma-alueella sijaitsevat myös Kylmälammi, Särkilammi, Kotojärvi, Väärälammi, Matolammi ja Osatunlammi. Viimeisenä lampena voidaan mainita Riihilampi, joka laskee yksinään järven koillisosaan.
Järven laskuoja lähtee sen lounaispäässä sijaitsevasta kapeasta lahdesta ja se virtaa ensin lounaaseen 1,3 kilometrin päähän Jylhänperälle, missä se kääntyy kaakkoon päin ja laskee 1,9 kilometrin päässä Rautajärveen. Rautajärvestä se jatkaa 1,3 kilometrin päähän Enojärveen. Enojärvi on yläjuoksun pääjärvi, josta vesireitti jatkaa sitten Sääksjärven ja Ison Naarajärven kautta Myllyjärveen, josta alkaa Taipaleenjoen alajuoksu Nihuanjärveen. Alajuoksu laskee ensin Oriveden keskustaajamassaa Oriselkään ja tämän laskujoki Venehjoki Längelmäveden Pappilanselkään.

Historiaa

Vuoden 1958 peruskartassa järvellä, jonka nimi oli tuolloin ”Iso-Ukonjärvi”,  sijaitsi kaksi maatilaa. Vasikkaniemen pohjoispuolella sijaitsi toinen tila ja sitä vastarannalla toinen. Tilojen pellot olivat pieniä peltopalstoja, mutta seuraavassa vuoden 1975 kartassa pellot oli metsitetty. Niiden sijaan risteili metsissä metsäautoteitä. Järven eteläpäässä sijaitsi kolmas maatila, jonka pellot eivät ylettyneet järven rantaan asti. Järvi ole sen vuoksi täysin autio vuoden 1975 kartassa.